RESOLUCIÓN do 6 de febreiro de 2004, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, do convenio colectivo da empresa Aguasana, S.L.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 11/03/2004

Visto o texto do convenio colectivo da empresa Aguasana, S.L., con número de código 3603822, que tivo entrada nesta delegación provincial o día 28-1-2004, subscrito en representación da parte económica pola representación da empresa, e da parte social, polo delegado de persoal, con data 23-1-2004. De conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e deoósito de convenios colectivos de traballo e Real decreto 2412/1982, do 24 de xullo, sobre traspaso de funcións e servicios da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordena-la súa inscrición no libro de rexistro de convenios de traballo, existente nesta delegación provincial, e a notificación ás representacións económica e social da comisión negociadora.
Segundo.-Ordena-lo seu depósito no Servicio de Relacións Laborais, Sección de Mediación, Arbitraxe e Conciliación.
Terceiro.-Dispoñe-la súa publicación no Diario Oficial de Galicia.
Vigo, 6 de febreiro de 2004.
Joaquín Macías Sánchez
Delegado provincial de Pontevedra
Convenio colectivo empresa Aguasana, S.L.
Disposicións xerais
Artigo 1º.-Ámbito de aplicación.
Este convenio colectivo é de aplicación obrigatoria á empresa Aguasana, S.L., dedicada á explotación e ó envasado de augas minerais naturais. Igualmente afectará ás factorías, dependencias, sucursais ou delegacións ó seu servicio incluídas na nómina da empresa.
Artigo 2º.-Ámbito persoal.
Estarán afectados por este convenio tódolos productores da empresa comprendidos no ámbito de aplicación deste.
Artigo 3º.-Vixencia e duración.
Este convenio entrará en vigor o día da súa sinatura, salvo o disposto no artigo 10º, sen prexuízo do cal as condicións económicas se aplicarán a partir do 1 de xaneiro de 2004 ata o 31 de decembro de 2005. Non obstante, permanecerá en vigor ata a aprobación de convenio correspondente ó ano 2006.
Ámbalas dúas partes comprométense a inicia-la negociación dun novo convenio un mes antes de finaliza-la súa vixencia.
Artigo 4º.-Comisión paritaria.
En cumprimento do disposto no artigo 85, punto 2 e) do Estatuto dos traballadores do 24 de marzo de 1995, no prazo de 10 días contados desde aprobación, crearase unha comisión paritaria, integrada por un representante e un suplente por parte dos traballadores e un representante e un suplente por parte da patronal.
As funcións da comisión paritaria serán:
a) A de mediación, arbitraxe e conciliación nos conflictos individuais ou colectivos que lle sexan sometidos.
b) A de interpretación na aplicación do pactado.
c) As de seguimento da aplicación do conxunto dos acordos.
A comisión paritaria reunirase cando fora convocada por calquera das partes asinantes do convenio, mediante comunicación escrita na que se expresarán os puntos que se van tratar, dentro dos sete días seguintes á recepción da convocatoria.
Se cumprido o prazo sinalado a comisión non se reunira, entenderase esgotada a súa intervención e o interesado poderá exerce-las accións que considere pertinentes.
Levantarase acta de cada reunión, que será asinada por ámbalas dúas partes.
As partes asinantes do convenio obríganse a lle someter á comisión paritaria as cuestións de interese xeral que xurdan, con carácter previo a calquera medida de presión ou vía xudicial administrativa, sen prexuízo do exercicio posterior dos dereitos individuais ou colectivos, cando non houbese acordo.
Sempre se actuará ou negociará sobre o principio da boa fe.
Artigo 5º.-Condicións de compensación de melloras.
As condicións deste convenio establécense con carácter de mínimas. Tódalas melloras que se implanten por normas legais serán absorbibles ata onde alcancen as deste convenio, de forma individualizada e en cómputo anual.
Artigo 6º.-Período de proba.
O período de proba que se fixa a todo o persoal de novo ingreso e admisión na empresa, será da seguinte duración:
Persoal técnico con título superior: 6 meses.
Persoal técnico con título medio: 6 meses.
Persoal administrativo, mercantil, subalterno e obreiro cualificado: 3 meses.
Persoal non cualificado: 15 días.
Artigo 7º.-Ascensos dos auxiliares administrativos.
Os auxiliares administrativos que alcancen seis anos de permanencia nesta categoría, ascenderán automaticamente a oficial de 2ª, estando obrigados a realizar indistintamente cualquera dos traballos correspondentes a unha e outra categoría profesional.
Artigo 8º.-Gratificacións extras de xullo e Nadal.
O importe de cada gratificación será dunha mensualidade de soldo base e complemento de antigüidade, respectándose a título persoal o maior importe que tivera recoñecido o productor.
Os productores que ingresaran ou cesaran no transcurso do ano percibirán as gratificacións en proporción ó tempo traballado.
Artigo 9º.-Participación en beneficios.
Os traballadores percibirán unha paga de beneficios anual igual para tódalas categorías de 600 euros, que se fará efectiva no mes de marzo.
Artigo 10º.-Seguro de accidentes colectivos.
A empresa contratará un seguro para todo o cadro de persoal , que cubra os riscos de morte e invalidez permanente total, absoluta ou gran invalidez, derivados de accidentes.
Natureza do risco:
Cobertura 24 horas. A cobertura esténdese ó risco profesional declarado e extraprofesional durante as 24 horas do día.
Os capitais garantidos son:
-Caso de morte por accidente: 15.025,30 A.
-Caso de invalidez permanente total, absoluta ou grande invalidez por accidente: 18.030,36 A.
A indemnización entregaráselle ó propio traballador en caso de invalidez por accidente, e ós seus herdeiros legais en caso de falecemento.
Esta cláusula entrará en vigor o mes seguinte ó da sinatura do convenio.
Artigo 11º.-Xornada de traballo.
A xornada de traballo na empresa comprendida neste convenio será de 40 horas efectivas á semana, en xornada partida, repartidas de luns a venres, en períodos de 8 horas.
A empresa poderá establecer quendas de traballo, cando as necesidades de organización do traballo así o aconsellen, sen que isto supoña ningunha variación na retribución do persoal afectado. O comité de empresa participará no establecemento de horarios de quendas de traballo. Calquera cambio na composición das quendas debe ser coñecido polos interesados o último día laborable da semana anterior. Nas liñas de embotellado, cando se realice xornada continuada, a súa duración será de 7 horas e 30 minutos diarios.
O persoal de distribución e reparto, mentres estea adscrito a estes servicios, será excluído da xornada
normal, sempre que de común acordo coa empresa se fixen as compensacións económicas para posibles prolongacións de xornada e a súa función de distribución e venda.
Teñen carácter desta compensación económica as primas de venda, incentivos, comisións, etc., que normalmente desfruta o persoal mencionado neste artigo.
Na organización das quendas terase en conta as circunstancias persoais de cada empregado sempre que non deterioren a organización do traballo.
Artigo 12º.-Vacacións.
Todo o persoal comprendido neste convenio terá dereito a 30 días naturais de vacacións anuais.
As vacacións serán convidas de acordo coas necesidades do servicio pero sempre durante os meses comprendidos entre xaneiro e maio, ámbolos dous incluídos, ou entre setembro e decembro, ámbolos dous incluídos.
Artigo 13º.-Licencias retribuídas.
O persoal afectado por este convenio terá dereito a solicitar licencia retribuída nos casos seguintes:
* Quince días naturais en caso de matrimonio.
* Tres días nos casos de nacemento dun fillo, enfermidade grave ou falecemento de parentes en primeiro grao de consanguinidade ou afinidade.
* Dous días nos casos de enfermidade grave ou falecemento de parentes en segundo grao de consanguinidade ou afinidade.
* Un día nos casos de enfermidade grave ou falecemento de parentes en terceiro e cuarto grao de consanguinidade ou afinidade.
* Cando nestes casos o traballador teña que desprazarse fóra da Comunidade Autónoma, engadiranse dous días máis.
* As licencias retribuídas nos casos mencionados, sempre e cando o nivel de parentesco sexa de 1º e 2º e 3º grao de consanguinidade ou afinidade, se o empregado traballou máis de media xornada empezarase a contar ó día seguinte.
* Un día por traslado de domicilio habitual.
* Polo tempo indispensable para o cumprimento dun deber inescusable de carácter público e persoal, comprendido o exercicio do sufraxio activo.
* Realizacións de funcións sindicais ou representación do persoal nos termos establecidos legal ou convencionalmente.
* As traballadoras, por lactación dun fillo menor de nove meses, terán dereito a unha hora de ausencia do traballo, que poderán dividir en dúas fraccións. A muller, por vontade, poderá substituír este dereito por unha reducción da xornada normal en media hora coa mesma finalidade. Este permiso poderá ser desfrutado indistintamente pola nai ou polo pai en caso de que ámbolos dous traballen.
Artigo 14º.-Vestiario.
A empresa subministraralles ós traballadores fixos dous equipos de traballo ó ano, podendo opcionalmente e, en caso necesario, subministrar un máis complementario. Os traballadores eventuais recibirán un ou dous equipos en función de tempo de duración de contrato.
É obriga dos empregados coida-los equipos de traballo e preocuparse da súa limpeza e correcto uso.
A peza de roupa para a cabeza debe obrigatoriamente utilizada o persoal de control, liñas de embotellado e fabricación de botellas.
Artigo 15º.-Seguridade e hixiene no traballo.
Aplicaranse as normas actualmente vixentes.
Artigo 16º.-Retribucións.
Os salarios mensuais correspondentes ó primeiro ano de vixencia do convenio, son os que figuran na táboa salarial anexa.
Para o segundo ano de vixencia (1 de xaneiro ó 31 de decembro de 2005), os salarios incrementaranse no IPC previsto polo Goberno para ese ano.
No caso de que o IPC rexistrase o 31 de decembro de 2005 un incremento respecto ó 31 de decembro de 2004, superior ó IPC previsto polo Goberno para o ano 2005, efectuarase unha revisión da táboa salarial, tan pronto se constate oficialmente esta circunstancia no exceso sobre a indicada cifra. Esta revisión efectuarase con efectos do 1 de xaneiro de 2005.
ANEXO
Táboa salarial
Categoría
Soldo
Xerente
1.200 A
Titulado superior
1.100 A
Titulado medio
850 A
Encargado
700 A
Oficial 1ª
700 A
Oficial 2ª
600 A
Auxiliar
550 A
Vendedor
640 A
Conductor
680 A
Peón
560 A
Promotor de vendas
550 A
A hora extra de peón será 6A/hora